ไทม์ไลน์การจัดหาวัคซีนแอสตร้าเซนเนก้า
นายแพทย์โอภาส การย์กวินพงศ์ อธิบดีกรมควบคุมโรค กระทรวงสาธารณสุข แถลงข่าวผ่านระบบออนไลน์ เกี่ยวกับกรณีการเจรจากับทางบริษัท แอสตร้าเซนเนก้า ว่า วัคซีนแอสตร้าเซนเนก้าในประเทศไทย ได้รับการขึ้นทะเบียนจากสำนักงานคณะกรรมการอาหารและยา(อย.) เมื่อวันที่ 20 มกราคม 2564 โดยได้รับวัคซีนแล้วตั้งแต่วันที่ 28 กุมภาพันธ์ -16 กรกฎาคม 2564  รวม 8,193,500 โดส แบ่งเป็นได้รับ วันที่ 28 กุมภาพันธ์ ได้ประมาณ 117,300 โดส  วันที่ 28 พฤษภาคม  242,100 โดส วันที่ 4 มิถุนายน ได้ 1,787,100 โดส วันที่ 16 มิถุนายน  610,000 โดส วันที่ 18 มิถุนายน  970,000 โดส วันที่ 23 มิถุนายน  593,300 โดส วันที่ 25 มิถุนายน  323,600 โดส วันที่ 30 มิถุนายน  846,000 โดส วันที่ 3 กรกฎาคม 590,000 โดส วันที่ 9 กรกฎาคม 555,400 โดส 12 กรกฎาคม ส่งมา 1,053,000 โดส และวันที่ 16 กรกฎาคม 505,700 โดส  ทั้งนี้ จะเห็นว่า ตามกำหนดการจะเริ่มส่งเดือนมิถุนายน แต่จากสถานการณ์ระบาด ทางบริษัทฯ จึงส่งให้ไทยก่อนล่วงหน้าตั้งแต่กุมภาพันธ์กับพฤษภาคมที่ผ่านมา ในเดือนมิถุนายน ส่งมา 5,130,000 โดส หากรวมส่งก่อนล่วงหน้าก็จะเป็นกว่า 5,300,000 โดส และในเดือนกรกฎาคมส่งให้ไทยแล้ว 1,650,000 โดส จะเห็นว่าการส่งเมื่อผลิตได้เสร็จ รับรองคุณภาพเสร็จ ก็ทยอยส่งให้ไทย เป็นไปตามที่กระทรวงสาธารณสุขเคยบอกว่า จะส่งเป็นรายสัปดาห์สำหรับไทม์ไลน์การจัดหาวัคซีนแอสตร้าฯ นั้น เริ่มตั้งแต่พบโควิด-19 ในจีน โดยไทยพบนักท่องเที่ยวชาวจีนจากอู่ฮั่น ในเดือนมกราคม 2563 ต่อมาการระบาดเพิ่มขึ้นจึงมีการประกาศสถานการณ์ฉุกเฉินในวันที่ 25 มีนาคม 2563  จากนั้นคณะกรรมการวัคซีนแห่งชาติเห็นชอบแผน blueprint การเข้าถึงวัคซีนในวันที่ 22 เมษายน 2563 ต่อมาวันที่ 24 สิงหาคม 2563 กระทรวงสาธารณสุขลงนามสนับสนุนถ่ายทอดเทคโนโลยีจากบริษัท แอสตร้าเซนเนก้า ให้ผลิตในประเทศไทย ทำให้ไทยมีแหล่งผลิตในประเทศ  จากนั้นวันที่ 23 กันยายน 2563 คณะกรรมการการขับเคลื่อนการจัดหาวัคซีนฯ เห็นชอบแผนจัดหาวัคซีนเบื้องต้น 9 ตุลาคม 2563 รัฐมนตรีว่าการกระทรวงสาธารณสุข ได้ออกประกาศเรื่องการจัดหาวัคซีนในกรณีมีเหตุฉุกเฉินฯ ต่อมา 17 พฤศจิกายน 2563 ครม.เห็นชอบการจองวัคซีนแอสตร้าเซนเนก้า ล่วงหน้า 26 ล้านโดส  27 พฤศจิกายน  2563 ลงนามในสัญญา 3 ฝ่าย แอสตร้าเซนเนก้าประเทศไทย   สถาบันวัคซีนแห่งชาติ และกรมควบคุมโรค ที่ทำเนียบรัฐบาล และวันที่ 5 มกราคม 2564 ครม.เห็นชอบสั่งเพิ่มอีก 35 ล้านโดส รวมเป็น 61 ล้านโดส  กระทั่งวันที่ 20 มกราคม 2564 อย.ขึ้นทะเบียนวัคซีนโควิดของแอสตร้าเซนเนก้า ใช้ได้ในภาวะฉุกเฉิน วันที่ 23 กุมภาพันธ์ 2564 ครม.เห็นชอบแก้ไขสัญญาจองซื้อวัคซีนจากเดิม 26 ล้านโดส เพิ่ม 35 ล้านโดส เป็น 61 ล้านโดส ต่อมาในวันที่ 2 มีนาคม 2564 ครม.เห็นชอบกรอบวงเงิน ซึ่งกรมควบคุมโรคมีการเจรจาแก้ไขสัญญาเพิ่มเติมจาก 26 ล้านโดส เพิ่มอีก 35 ล้านโดส โดยประสานกับบริษัท แอสตร้าเนก้า ประเทศไทย จากนั้นวันที่ 25 มีนาคม 2564 ส่งสัญญาที่ลงนามโดยกรมควบคุมโรค ให้ทางบริษัท ทั้งนี้สังเกตได้ว่าเวลาไทยส่งสัญญาไป ทางบริษัทจะใช้เวลา 2 เดือน ในการลงนามสัญญากลับมา ซึ่งกรมควบคุมโรค ได้รับสัญญาวันที่ 4 พฤษภาคม 2564 การดำเนินการจึงใช้เวลาพอสมควร ต่อมาวันที่ 1 มิถุนายน 2564 ครม.เห็นชอบให้ดำเนินการจัดหาวัคซีนแอสตร้าเซนเนก้า กรอบ 61 ล้านโดส ตั้งแต่มิถุนายน -ธันวาคม 2564